Autobusu satiksme Rīgā
Autobusu satiksme Rīgā ir viens no Rīgas sabiedriskā transporta veidiem, kas nodrošina pasažieru pārvadāšanu pilsētā un tās tuvākajā apkārtnē. Kopš 2003. gada 20. februāra autobusu pārvadājumus veic pašvaldības uzņēmums "Rīgas satiksme". 2015. gadā ar autobusiem tika pārvadāti 68 655 977 pasažieri. Patlaban pasažieru pārvadājumi tiek veikti 53 autobusu maršrutos, kuru kopējais garums sasniedz aptuveni 883 km. Uz 2010. gada 1. janvāri "Rīgas satiksmes" autobusu parks sastāvēja no 478 autobusiem. Rīgā atrodas 2 autobusu parki, viens — Kleistos, otrs — Dārzciemā. 2016. gada nogalē visi transportlīdzekļi aprīkoti ar novērošanas kamerām un monitoriem reklāmu un pieturvietu demonstrēšanai.